Cheuc'h ha brav eo al lec'h. E-kreiz kêr Roazhon. Ur savadur diouzh ar c'hiz, evit diskouez traoù kozh hor bro. Bloaz hanter zo e oa bel roet bod da Virdi Breizh gant savadur nevez « Les champs libres », pe ar « Maezioù frank », evel ma vez lavaret gant Roazhoniz. « Amañ hon eus muioc'h a blas eget er mirdi kozh war ar c'hae, muioc'h a lugelloù evit an tredan hag internet... ha muioc'h a dud ! Ur bochad tud a zo bel deuet buan a-walc'h ! » 60.000 a dud a vo degemeret bep bloaz. Poent eo, hervez Paskal Nignol, buhezour er mirdi. Teñzorioù a zo bet atav e-barzh Mirdi Breizh. Met an dud ne ouient ket. Ha ne deuent ket. « Trist e oa. Rak ar pal a oa bezañ ul lec'h rannvroel. Ul lec'h evit Breizh a-bezh hag evit toud ar Vretoned.  Ar mirdi nemetañ eo oc'h ober war-dro an dachenn-se, hag ar Vretoned n'ouzont ket istor o  bro.   » Amañ e kavint boued ! Div ziskouezadeg a vez kinniget a-hed ar bloaz : an afer Dreyfus (e Roazhon eo e oa bet barnet an eil wech), hag Istor Vreizh.